b'\n_START_ARTICLE_\nErik Br\xc3\xb8dreskift\n_START_SECTION_\nHell Awaits (1987 \xe2\x80\x93 1988)\n_START_PARAGRAPH_\nBr\xc3\xb8dreskift gjorde sin f\xc3\xb8rste liveopptreden med dette Slayer-inspirerte bandet p\xc3\xa5 Kronstad-festivalen i 1988. De gjorde seg bemerket med l\xc3\xa5ten \xc2\xabTime to die\xc2\xbb. I tillegg til Erik Br\xc3\xb8dreskift, bestod bandet av Yngve Eide (vokal), Finn Solemdal (gitar) og Dag Nesb\xc3\xb8 (bass).\n_START_SECTION_\nEmptor (1988 \xe2\x80\x93 1989)\n_START_PARAGRAPH_\nEmptor var et death metal / thrash metal-band med medlemmer fra Fyllingsdalen og Olsvik i Bergen. Sjangermessig var gruppen i stor grad inspirert av det amerikanske bandet Sadus, som vokalist Ronnie Eide var tidlig i kontakt med gjennom sitt arbeid med sin legendariske fanzine Morbid Magazine. Foruten Eide og Br\xc3\xb8dreskift bestod bandet ogs\xc3\xa5 av Anfinn Skulevold (gitar) og Dag Nesb\xc3\xb8 (bass). Emptor spilte inn en demo i 1988, med blant annet en brutal coverversjon av \xc2\xabTouch me\xc2\xbb av Samantha Fox. Med sitt ekstreme lydbilde var Emptor en kuriositet, og de vakte oppsikt da de deltok p\xc3\xa5 ulike konsertarrangement i Bergen. Gruppen ble oppl\xc3\xb8st mot slutten av 1989, da tre av medlemmene flyttet til Sverige for \xc3\xa5 utforske nye bandmuligheter. Selv om Emptor hadde en kort karriere, var bandet trolig en viktig inspirator for noen av de bergenske black metal-bandene som ble etablert p\xc3\xa5 begynnelsen av 1990-tallet.\n_START_SECTION_\nImmortal (1993 \xe2\x80\x93 1994)\n_START_PARAGRAPH_\nGrim ble medlem av bandet like etter bandets andre album, Pure Holocaust (1993). Selv om han ikke var med og spilte inn albumet, var bildet hans med i plateomslaget. Han ble med Immortal p\xc3\xa5 to Europa-turn\xc3\xa9er f\xc3\xb8r han sluttet i bandet.\n_START_SECTION_\nBorknagar (1995 \xe2\x80\x93 1998)\n_START_PARAGRAPH_\nGrim var en av grunnleggerne av bandet Borknager. Han var med p\xc3\xa5 \xc3\xa5 spille inn de tre studioalbumene Borknagar (1996), The Olden Domain (1997), og The Archaic Course (1998).\n_START_SECTION_\nOrth (1996 \xe2\x80\x93 1997)\n_START_PARAGRAPH_\nGrim var session-trommis i albumet Nocturno Inferno, et album som aldri ble offentlig utgitt. Bandet endret senere navnet til Arvas og er blitt et soloprosjekt av Vassago Rex.\n_START_SECTION_\nGorgoroth (1996 \xe2\x80\x93 1997)\n_START_PARAGRAPH_\nGrim spilte trommer p\xc3\xa5 studioalbumet Under the Sign of Hell (1997) og p\xc3\xa5 EPen The Last Tormentor (1996)'